Datasets:

Svngoku

/

kikongo-bible-asr

like 2

Bantu ya Gibea telamaka sambu na kusala mono mbi mpi bo ziungaka nzo na mpimpa. Bo vandaka ti lukanu ya kufwa mono, kansi na kisika na yo bo ladisaka makangu na mono na kingolo-ngolo, ebuna yandi fwaka.

Yo yina, mono bakaka nitu ya makangu na mono, mono zenga-zengaka yo mpi mono tindaka bitini yina na konso kitini ya dikabu ya Izraele, sambu bo me sala diambu mosi ya nsoni mpi ya mbi na Izraele.

Ntangu yai, beno yonso bantu ya Izraele, beno pesa ngindu mpi ndongisila na beno awa.

Ebuna, bantu yonso telamaka na bumosi mpi tubaka nde: Ata muntu mosi ve na kati na beto ta kwenda na tenta na yandi to ta vutuka na nzo na yandi.

Beto ta sala Gibea mambu yai: Beto ta bula zeke mpi ta tombuka sambu na kunwanisa yo.

Na makanda yonso ya Izraele, beto ta baka bantu na kati ya bantu 100, bantu na kati ya bantu 000, mpi bantu na kati ya bantu sambu na kubakila basoda madia, na mpila nde bo nwana ti Gibea ya Benyamini, sambu na diambu ya mbi yina bo me sala na Izraele.

Na mutindu yina, bantu yonso ya Izraele vukanaka sambu na kunwanisa mbanza yina na bumosi bonso bantu ya me wakana.

Ebuna makanda ya Izraele tindaka babakala na bantu yonso ya dikanda ya Benyamini mpi tubaka nde: Inki diambu yai ya mbi kibeni ya me salama na kati na beno?

Ntangu yai, pesa bantu yina ya kukonda mfunu ya Gibea na maboko na beto, na mpila nde beto fwa bo mpi beto katula kima ya mbi na Izraele. Kansi bantu ya Benyamini buyaka kuwila bampangi na bo bantu ya Izraele.

Ebuna bantu ya Benyamini katukaka na bambanza mpi vukanaka kisika mosi na Gibea sambu na kubasika mpi kukwenda kunwanisa bantu ya Izraele.

Na kilumbu yina, bantu ya Benyamini vukisaka babakala ya bambanza na bo, bayina vandaka ti bambele ya bitumba, katula babakala ya Gibea yina bo solaka.

Na kati ya basoda yai babakala yina bo solaka vandaka 700, yina vandaka kusadila diboko ya kimama. Konso muntu na kati ya babakala yai lendaka kulosa ditadi na sikisiki yonso mpi yo lendaka kuluta ve na lweka.

Katula Benyamini, bantu ya Izraele vukisaka bantu yina vandaka ti bambele ya bitumba, mpi konso muntu vandaka soda ya me zaba kunwana mbote-mbote.

Bo telamaka mpi tombukaka na Betele sambu na kuyula Nzambi. Ebuna bantu ya Izraele tubaka nde: Nani na kati na beto fwete tombuka ntete sambu na kunwana ti bantu ya Benyamini? Yehowa vutulaka nde: Yuda muntu fwete kwenda ntete.

Na nima, bantu ya Izraele telamaka na suka mpi salaka camp sambu na kunwanisa Gibea.

Ntangu yai, bantu ya Izraele basikaka sambu na kunwanisa Benyamini bo yilamaka sambu na kunwanisa bo na Gibea.

Yo yina bantu ya Benyamini katukaka na Gibea mpi basikaka, ebuna bo fwaka bantu ya Izraele na kilumbu yina.

Kansi, basoda ya bantu ya Izraele vandaka kikesa mpi bo yilamaka diaka sambu na bitumba kaka na kisika yina, bonso na kilumbu ya ntete.

Ebuna bantu ya Izraele tombukaka mpi dilaka na ntwala ya Yehowa tii na nkokila mpi bo yulaka Yehowa nde: Keti beto fwete kwenda diaka kunwanisa bampangi na beto, bantu ya Benyamini? Yehowa tubaka nde: Beno tombuka sambu na kunwanisa bo.

Yo yina bantu ya Izraele kwendaka pene-pene ya bantu ya Benyamini na kilumbu ya zole.

Kansi Benyamini katukaka na Gibea mpi basikaka sambu na kukutana ti bo na kilumbu ya zole mpi fwaka diaka bantu ya Izraele 000, bo yonso vandaka ti bambele ya bitumba.

Ebuna, bantu yonso ya Izraele tombukaka na Betele. Bo dilaka mpi vandaka kuna na ntwala ya Yehowa, mpi na kilumbu yina bo buyaka madia tii na nkokila mpi bo pesaka makabu ya kuyoka ti makabu ya kinduku na ntwala ya Yehowa.

Na nima, bantu ya Izraele yulaka Yehowa sambu sanduku ya kuwakana ya Nzambi ya kieleka vandaka kuna na bilumbu yina.

Fineasi mwana ya Eleazare, mwana ya Aroni, vandaka kusala na ntwala na yo na bilumbu yina. Bo yulaka nde: Keti beto fwete basika diaka mbala yai sambu na kunwanisa bampangi na beto, bantu ya Benyamini, to keti beto fwete yambula? Yehowa vutulaka nde: Beno tombuka, sambu mbasi mono ta pesa bo na maboko na nge.

Ebuna Izraele tulaka bantu sambu bo bumbana na balweka yonso ya Gibea.

Bantu ya Izraele tombukaka sambu na kunwanisa bantu ya Benyamini na kilumbu ya tatu, ebuna bo kudibongisaka na ndonga ya bitumba sambu na kunwanisa Gibea bonso na bambala yina ya nkaka.

Ntangu bantu ya Benyamini basikaka sambu na kukutana ti basoda yina, bo nataka bo ntama ti mbanza. Ebuna, bonso na bambala yina ya nkaka, bo yantikaka kunwanisa mpi kufwa bantu ya nkaka na banzila ya nene, nzila mosi ya ke nataka na Betele mpi ya nkaka na Gibea, mpi bo yambulaka bantu ya Izraele kiteso ya ya kufwa na nseke.

Ebuna bantu ya Benyamini tubaka nde: Bo ke na kubela na ntwala na beto bonso bambala me luta. Kansi bantu ya Izraele tubaka nde: Beto ta tina mpi ta nata bo ntama ti mbanza na banzila ya nene.

Yo yina bantu yonso ya Izraele katukaka na bisika na bo, telamaka mpi kudibongisaka na ndonga ya bitumba na Baale-tamare, na ntangu bantu ya Izraele yina vandaka ya kubumbana basikaka nswalu-nswalu na bisika na bo pene-pene ya Gibea.

Na mutindu yina, bantu yina bo solaka na Izraele ya mvimba kwisaka na ntwala ya Gibea, mpi bitumba vandaka ngolo. Kansi bantu ya Benyamini zabaka ve nde mpasi vandaka pene-pene.

Yehowa bedisaka Benyamini na ntwala ya Izraele, ebuna kilumbu yina bantu ya Izraele fwaka bantu ya Benyamini 100, bo yonso vandaka ti bambele ya bitumba.

Kansi, bantu ya Benyamini yindulaka nde bo ta bedisa bantu ya Izraele ntangu bo tinaka na ntwala ya Benyamini, kansi bo tinaka sambu bo tulaka ntima na bantu yina bumbanaka sambu na kunwanisa Gibea.

Bantu yina bumbanaka salaka mambu kukonda kusukinina mpi kotaka ntinu na Gibea. Ebuna bantu yina bumbanaka panzanaka mpi fwaka mbanza ya mvimba na mbele ya bitumba.

Bantu ya Izraele bakaka bangidika nde bantu yina ta bumbana sambu na kunwanisa mbanza kusala nde midinga kutombuka kuna bonso kidimbu.

Ntangu bantu ya Izraele salaka bonso nde bo ke tina bitumba, bantu ya Benyamini yantikaka kunwanisa mpi kufwa bantu ya Izraele kiteso ya 30, mpi bo tubaka nde: Ya kieleka, bo ke na kubela diaka na ntwala na beto kaka bonso na bitumba ya ntete.

Kansi midinga ya ndombe yantikaka kutombuka kuna na mbanza bonso kidimbu. Ntangu bantu ya Benyamini balukaka sambu na kutala, bo monaka mbanza ya mvimba ke pela tiya tii na zulu.

Ebuna bantu ya Izraele balukilaka bo, mpi bantu ya Benyamini waka boma ya ngolo sambu bo monaka nde mpasi me bwila bo.

Yo yina bo tinaka bantu ya Izraele mpi kwendaka na ndambu ya ntoto-makanga, kansi bitumba landaka bo bantu yina vandaka kukatuka na bambanza vandaka kuvukana sambu na kufwa bo.

Bo ziungaka bantu ya Benyamini mpi landaka bo kukonda kulemba. Bo niataka bo ebuna bo fwaka na ntwala ya Gibea kibeni na ndambu ya esti.

Nsuka-nsuka, bantu ya Benyamini fwaka, bo yonso vandaka basoda ya ngolo.

Bantu ya Benyamini balukaka mpi tinaka na ntoto-makanga na ditadi ya Rimoni, ebuna bantu ya Izraele fwaka bantu na kati na bo na banzila ya nene, mpi bo vandaka kaka kulanda bo tii na Gidome ebuna bo fwaka diaka bantu 000.

Bantu yonso ya Benyamini yina fwaka na kilumbu yina vandaka 000, bayina vandaka ti bambele ya bitumba, bo yonso vandaka basoda ya ngolo.

Kansi bantu tinaka na ntoto-makanga na ditadi ya Rimoni, mpi bo bikalaka na ditadi yina ya Rimoni bangonda iya.

Bantu ya Izraele vutukaka sambu na kunwanisa bantu ya Benyamini mpi bo fwaka bantu ya mbanza ti mbele ya bitumba, yantika na bantu tii na bitwisi, yonso yina bikalaka. Diaka, bo tulaka tiya na bambanza yonso yina bo vandaka kuluta.

Yai kele makanda yina Yehowa pesaka nzila nde yo bikala sambu bo meka bantu yonso ya Izraele yina nwanaka ve ata bitumba mosi ya Kanana

(yo vandaka mutindu yina sambu bandonga ya bantu ya Izraele yina ta kwisa na nima kunwana bitumba, bayina monaka ntete ve mambu ya mutindu yina):

bamfumu tanu ya bantu ya Filistia, mpi bantu yonso ya Kanana, bantu ya Sidoni, mpi bantu ya Hivi yina ke zingaka na Ngumba ya Libani katuka na Ngumba ya Baale-ermoni tii na Lebo-amati.

Bo sadilaka bo sambu na kumeka Izraele sambu na kuzaba kana Izraele ta lemfukila bantuma ya Yehowa yina yandi pesaka batata na bo na nzila ya Moize.

Yo yina bantu ya Izraele zingaka na kati ya bantu ya Kanana, ya bantu ya Heti, ya bantu ya Amore, ya bantu ya Perizi, ya bantu ya Hivi, mpi ya bantu ya Yebusi.

Bantu ya Izraele kwelaka bana-bankento ya makanda yai, mpi bo pesaka bana na bo ya bankento na bana-babakala ya makanda yai, mpi bo yantikaka kusadila banzambi na bo.

Bantu ya Izraele salaka mambu ya mbi na meso ya Yehowa, bo vilaka Yehowa Nzambi na bo, mpi bo vandaka kusadila Babaale mpi banti ya santu.

Yo yina Yehowa wilaka Izraele makasi mpi yandi tekaka bo na maboko ya Kushani-rishatayimi, ntotila ya Mezopotamia. Bantu ya Izraele sadilaka Kushani-rishatayimi bamvula nana.

Ntangu bantu ya Izraele bingaka Yehowa sambu yandi sadisa bo, Yehowa basisaka ngulusi mosi sambu na kugulusa bantu ya Izraele, Otniele mwana ya Kenazi, leke ya Kalebi.

Mpeve ya Yehowa kwisaka na zulu na yandi, mpi yandi kumaka zuzi ya Izraele. Ntangu yandi basikaka sambu na kunwana bitumba, Yehowa pesaka Kushani-rishatayimi ntotila ya Mezopotamia na maboko na yandi yo yina yandi bedisaka Kushani-rishatayimi.

Na nima, insi vandaka na ngemba bamvula 40. Ebuna Otniele mwana ya Kenazi fwaka.

Bantu ya Izraele yantikaka diaka kusala mambu ya mbi na meso ya Yehowa. Yo yina Yehowa bikaka nde Egloni ntotila ya Moabi kubedisa Izraele, sambu bo salaka mambu ya mbi na meso ya Yehowa.

Diaka, yandi nataka bantu ya Amoni mpi bantu ya Amaleki sambu na kunwanisa bo. Bo nwanisaka Izraele mpi botulaka mbanza ya maba.

Bantu ya Izraele sadilaka Egloni ntotila ya Moabi bamvula 18.

Ebuna bantu ya Izraele bingaka Yehowa sambu yandi sadisa bo, yo yina Yehowa basisilaka bo ngulusi, Ehudi mwana ya Gera, muntu ya dikanda ya Benyamini yina vandaka kusadila diboko ya kimama. Na nima, bantu ya Izraele tindilaka Egloni, ntotila ya Moabi, dikabu na nzila na yandi.

Na ntangu yina, Ehudi kudisadilaka mbele ya bitumba ya makasi zole, nda na yo diboko mosi, mpi yandi kangisaka yo na nsi ya lele na yandi na mbendi ya dikulu na yandi ya kitata.

Ebuna yandi pesaka dikabu yina na Egloni ntotila ya Moabi. Egloni vandaka nene kibeni.

Ntangu Ehudi manisaka kupesa dikabu yina, yandi songaka bantu yina nataka dikabu yina na kuvutuka.

Kansi na nima, ntangu yandi kumaka na bisika ya biteki na Gilgale, yandi vutukaka yandi mosi mpi tubaka nde: O ntotila, mono kele ti nsangu mosi ya kinsweki sambu na nge. Ntotila tubaka nde: Beno bika makelele! Ebuna bansadi na yandi yonso bikisaka yandi.

Yo yina Ehudi kwisaka pene-pene ya ntotila ntangu yandi vandaka ya kuvanda yandi mosi na suku na yandi ya madidi yina vandaka na zulu ya ludi. Ebuna Ehudi tubaka nde: Mono kele ti nsangu mosi sambu na nge ya me katuka na Nzambi. Yo yina ntotila telamaka na kiti na yandi ya kimfumu.

Ebuna Ehudi basisaka mbele ya bitumba na mbendi ya dikulu na yandi ya kitata ti diboko na yandi ya kimama mpi kotisaka yo na divumu ya ntotila.

Mbele kotaka ti diboko na yo, ebuna mafuta fikaka mbele ya mvimba, sambu yandi basisaka ve mbele ya bitumba na divumu na yandi, mpi tufi basikaka.

Ehudi basikilaka na kisika ya kukotila, yandi kangaka bakielo ya suku ya zulu mpi kangaka yo na nsabi.

Ntangu yandi kwendaka, bansadi vutukaka mpi monaka nde bakielo ya suku ya zulu vandaka ya kukanga na nsabi. Bo tubaka nde: Yo fwete vanda nde yandi kele na kabine na suku ya kati yina kele madidi.

Bo vandaka kaka kuvingila tii kuna bo waka nsoni, kansi ntangu bo monaka nde yandi vandaka kaka kukangula ve bakielo ya suku ya zulu, bo bakaka nsabi mpi kangulaka bakielo yina ebuna bo monaka mfumu na bo me lala na ntoto, ya kufwa!

Ehudi tinaka na ntangu bo vandaka kusukinina, mpi yandi lutaka na nzila ya bisika ya biteki mpi kumaka mbote na Seira.

Ntangu yandi kumaka, yandi bulaka kibongo na ntoto ya bangumba ya Efrayimi ebuna bantu ya Izraele katukaka na ntoto ya bangumba mpi kulumukaka, mpi yandi vandaka na ntwala na bo.

Yo yina yandi tubilaka bo nde: Beno landa mono, sambu Yehowa me pesa bambeni na beno, bantu ya Moabi, na maboko na beno. Ebuna bo landaka yandi mpi bo botulaka bisika ya Yordani ya bo lenda sabuka na makulu sambu na kukanga bantu ya Moabi nzila sambu bo sabuka ve, mpi bo pesaka ve ata muntu mosi nzila ya kusabuka masa.

Na ntangu yina, bo fwaka bantu ya Moabi 000, babakala yonso ya ngolo mpi ya kikesa ata muntu mosi ve tinaka.

Na kilumbu yina, Moabi kumaka na nsi ya kiyeka ya Izraele ebuna insi vandaka na ngemba bamvula 80.

Muntu yina yingaka yandi vandaka Shamgare mwana ya Anati, yina fwaka bantu ya Filistia 600 ti nti ya bo ke twadisaka bangombe yandi mpi gulusaka Izraele.

Kansi na nima, ntangu Ehudi fwaka, bana ya Izraele salaka diaka mambu ya mbi na meso ya Yehowa.

Yo yina Yehowa tekaka bo na maboko ya Yabini ntotila ya Kanana, yina vandaka kuyala na Asore. Mfumu ya basoda na yandi vandaka Sisera, yina vandaka kuzinga na Arosheti ya makanda.

Bana ya Izraele didilaka Yehowa, sambu Yabini vandaka ti bapusu-pusu ya bitumba ya bibende, mpi yandi niokulaka bana ya Izraele ngolo kibeni bamvula 20.